Toshkentlik badmintonchi qizlar mamlakat chempionatida uch sovrinli o‘rinni egalladi

Toshkentda badminton bo‘yicha 10—12 va 13—14 yoshli sportchilar o‘rtasida O‘zbekiston chempionati bahslari o‘tkazildi. Musobaqada 100 nafarga yaqin sportchi g‘oliblik uchun bellashdi, deb xabar bermoqda O‘zbekiston Milliy Olimpiya qo‘mitasi matbuot xizmati.

10—12 yoshli o‘g‘il bolalar o‘rtasida bo‘lib o‘tgan musobada sirdaryolik Azamat Sultonov birinchi o‘rinni egalladi. Ushbu yosh toifasida kumush medal xorazmlik Omonullo Qosimovga nasib etgan bo‘lsa, Navoiy viloyati vakili Refat Sattorov bronza medal bilan taqdirlandi. Qizlar bahsida barcha sovrinli o‘rinlarni poytaxtlik sportchilar: Viktoriya Chumak, Sitora Yunusova va Yuliya Petrova egalladi.
13—14 yoshli badmintonchilar bellashuvida Navoiy viloyati vakili Islom Hazratov barchadan ustun keldi. Andijonlik Biloliddin Qo‘chqorboyev kumush, Muhammadjon Karimov bronza medalga sazovor bo‘ldi.
Juftlik bahslarida andijonlik Biloliddin Qo‘chqorboyev va Muhammadjon Karimov dueti birinchi, navoiylik Islom Hazratov va Refat Sattorov juftligi ikkinchi, buxorolik Mirsaid Husanov hamda Jamol Jamolov dueti uchinchi o‘rinni egalladi. Qizlar o‘rtasidagi musobaqada poytaxtlik Yevgeniya Barinova, Sevinch Sodiqova va xorazmlik Mohinur Davlatova shohsupaga ko‘tarildi.
Yakkalik bahslarining finalida bir-biriga raqib bo‘lgan poytaxtlik — Yevgeniya Barinova va Sevinch Sodiqova juftlik bellashuvida hamkorlikda o‘ynab, oltin medalga sazovor bo‘ldi. Navoiy viloyati vakillari Valeriya Jo‘rayeva va Zaynab Qodirova kumush, xorazmlik Mohinur Davlatova va Mohirabonu Eshchanova bronza medal bilan taqdirlandi.
Aralash juftlikdan navoiylik Islom Hazratov va Valeriya Jo‘rayeva oltin, andijonlik Muhammadjon Karimov va Maxliyo Habibullayeva kumush, Biloliddin Qo‘chqorboyev va Mohigul Karimova bronza medali sovrindori bo‘ldi.
Ma’lumot uchun: O‘zbekiston badminton federatsiyasi 2011-yil 26-avgust kuni tashkil etilgan va shu yili sentabr oyida Xalqaro badminton federatsiyasi hamda Osiyo badminton konfederatsiyasiga a’zo bo‘lgan.